Publication: Magyar Közlöny
Issue: MK-2010-73 (Year: 2010, Number: 73)
Era: contemporary
Section: Melléklet a 20/2010. (V. 11.) OKM rendelethez
Paragraph Index: 583

d) Belső tereink és berendezési tárgyaink 4 óra Terek, ahol jól érezzük magunkat. Belső képalkotás. Egy olyan ideális belső tér elképzelése, ahol az adott pillanatban mindenki a lehető legjobban érezné magát. Az elképzelt tér megmutatása a többieknek – önkéntes alapon. Beszélgetés osztályszinten. Mi minden szükséges ahhoz, hogy egy zárt térben jól érezzük magunkat? Mi mindentől függ, hogy milyen környezetre vágyunk? Mit tudunk saját magunk megtenni azért, hogy a környezetünk a lehető legkomfortosabb legyen? Stílusgyakorlatok. Sokszor apróságok is számítanak… Csoportmunka. Otthonos belső terek tervezése különböző korú emberek számára különféle áruházi katalógusokból és újságokból kivágott képek felhasználásával. Egyéni munka. Fekete-fehér kontúros rajzokkal megjelenített ifjúsági szobabelső színekkel való életre keltése és olyan hangulatúvá alakítása, amilyet ki-ki szívesen elfogadna a maga számára. Csoportos alkotás. Puritán jellegű, csak néhány bútorral berendezett belső tereket ábrázoló képek kiegészítése megfelelően elhelyezett textíliák, képek, növények és dekorációk jelzéseivel. A változtatások bemutatása egymásnak és azok indoklása. Választható kiegészítő tevékenység. Az iskola klubszobájának vagy más közösségi sarkainak szebbé tétele kisebb átalakításokkal, illetve kiegészítőkkel. Vetítés osztályszinten. Különböző jellegű ünnepi terítékeket bemutató képek nézegetése. Beszélgetés arról, hogy számít-e, milyen külsőségek között fogyasztunk el egy vacsorát. Mikor igen, mikor nem? Osztályszintű munka. Különböző szalvétahajtogatási formák megtanulása. Választható önkéntes munka i Ünnepi terítékeket bemutató képek gyűjtése. Kiegyensúlyozott elrendezésű lapok szerkesztése a képekből, majd azok füzet formájában való összefűzése az iskolai könyvtár számára. Vetítés osztályszinten. Különböző alkalmakra készült virágkompozíciókat ábrázoló képek nézegetése. Annak találgatása, hogy melyiket milyen helyzetben használhatták. Beszélgetés a virágok szerepéről az életünkben. Egyéni alkotás. Virágkompozíciók készítése szivacs alapra az idénynek megfelelő élő vagy száraz virágokból. Választható kiegészítő tevékenység. Annak megfelelően, hogy melyik évszakban zajlik, illetve melyik ünnepkörhöz esik időben legközelebb az adott foglalkozás, őszi, karácsonyi vagy húsvéti lakásdekorációk készítése délutáni műhelyfoglalkozás keretében.

Source: https://magyarkozlony.hu/hivatalos-lapok/e0d859421ba7844aeb3b63c050c49a07c841fe25/dokumentumok/6ba5b3e4415f33eb8ffae2ef1062e526c5106e6d/letoltes